b'\n_START_ARTICLE_\nStanislavas Kostka Bielinskis\n_START_SECTION_\nBiografija\n_START_PARAGRAPH_\nLenkijos bajor\xc5\xb3 Bielinski\xc5\xb3 gimin\xc4\x97s atstovas, herbo \xe2\x80\x9eJunosza\xe2\x80\x9c savininkas. Kulmo vaivados Mykolo Bielinskio (m. 1746) ir Tekl\xc4\x97s Replovskos (m. 1774) jaunesnysis s\xc5\xabnus. Vyresnysis brolis\xc2\xa0\xe2\x80\x93 Kar\xc5\xabnos didysis ra\xc5\xa1tininkas ir Kar\xc5\xabnos armijos generolas-majoras Pranci\xc5\xa1kus (1742\xe2\x80\x931809)._NEWLINE_1757 metais Stanislavas Kostka Bielinskis gavo valdyti Gavrolino seni\xc5\xabnij\xc4\x85 Mazivijoje. 1761 metais buvo paskirtas Lenkijos karaliaus Augusto III pakamariu. Tais pa\xc4\x8diais metais Stanislavas Kostka Bielinskis gavo Kar\xc5\xabnos dvaro pakamario pareigyb\xc4\x99, o 1765 metais buvo paskirtas Lenkijos karaliaus Stanislovo Augusto Poniatovskio kamergeriu. 1773 metais tapo Rambkovo laikytoju._NEWLINE_1776 metais Stanislavas Kostka Bielinskis tapo konfederacijos, vadovaujamos And\xc5\xbeejaus Mokronovskio, konsuliaru (patar\xc4\x97ju). 1778 metais gavo Kar\xc5\xabnos did\xc5\xbeiojo taurininko pareigyb\xc4\x99. 1784\xe2\x80\x931786 metais\xc2\xa0\xe2\x80\x93 Nuolatin\xc4\x97s tarybos narys. 1788 metais buvo \xc4\xaftrauktas \xc4\xaf ATR karin\xc4\x97s komisijos sud\xc4\x97t\xc4\xaf. 1792 metais vienas i\xc5\xa1 pirm\xc5\xb3j\xc5\xb3 prisijung\xc4\x97 Targovicos konfederacijos. 1793 metais Stanislavas Kostka Bielinskis buvo i\xc5\xa1rinktas Gardino seimo, paskutinio seimo ATR istorijoje, mar\xc5\xa1alka (pirmininku), taip pat \xc4\xaf\xc4\x97jo \xc4\xaf Gardino konfederacijos sud\xc4\x97t\xc4\xaf. Pasisak\xc4\x97 u\xc5\xbe ATR orientacij\xc4\x85 \xc4\xaf Rusijos imperijos pus\xc4\x99._NEWLINE_1793 metais su Rusijos pasiuntinio Jakovo Jefimovi\xc4\x8diaus Siverso pagalba Stanislavas Kostka Bielinskis buvo paskirtas Gardino seimo mar\xc5\xa1alka, kadangi kitas kandidatas Petras O\xc5\xbearovskis u\xc5\xbe savo paslaug\xc4\x85 pareikalavo didel\xc4\x99 pinig\xc5\xb3 sum\xc4\x85. Gardino seime 1793 metais Stanislovo Augusto Poniatovskio nutarimu Stanislavas Kostka Bielinskis \xc4\xaf\xc4\x97jo \xc4\xaf deputacijos d\xc4\x97l deryb\xc5\xb3 su Rusijos pasiuntiniu Jakovu Siversu sud\xc4\x97t\xc4\xaf. B\xc5\xabdamas Gardino seimo mar\xc5\xa1alka, dav\xc4\x97 sutikim\xc4\x85 Antrajam ATR padalijimui tarp Rusijos ir Pr\xc5\xabsijos. Kaip apdovanojim\xc4\x85 u\xc5\xbe savo paslaugas gavo Kar\xc5\xabnos dvaro mar\xc5\xa1alkos pareigyb\xc4\x99, o Rusijos vyriausyb\xc4\x97 sumok\xc4\x97jo jam 100 t\xc5\xabkstan\xc4\x8di\xc5\xb3 auksin\xc5\xb3 ir dovan\xc4\x85 \xe2\x80\x93 \xc5\xbeied\xc4\x85 su brilijantais. 1798 metais Pr\xc5\xabsijos karalius Frydrichas Vilhelmas III suteik\xc4\x97 Stanislavui Bielinskiui Pr\xc5\xabsijos karalyst\xc4\x97s grafo titul\xc4\x85._NEWLINE_1775 metais buvo \xc5\xa0vento Stanislovo ordino kavalieriumi, 1785 metais buvo apdovanotas Baltojo erelio ordinu.'